b'\n_START_ARTICLE_\nKadmos\n_START_PARAGRAPH_\nKadmos (starogr\xc5\xa1ko \xce\x9a\xce\xac\xce\xb4\xce\xbc\xce\xbf\xcf\x82: K\xc3\xa1dmos, latinsko Cadmus) je v gr\xc5\xa1ki mitologiji gr\xc5\xa1ko-feni\xc4\x8danski kralj, ustanovitelj mesta Tebe._NEWLINE_Kadmos je sin kralja Agenorja in Telefase ter Evropin brat. Po naro\xc4\x8dilu svojega o\xc4\x8deta je \xc5\xa1el iskat sestro Evropo, ki jo je ugrabil Zevs. Ker je ni mogel najti in ker se je bal o\xc4\x8detove jeze, je vpra\xc5\xa1al za nasvet delfsko prero\xc4\x8di\xc5\xa1\xc4\x8de. Odgovorilo mu je, naj sledi kravi in tam, kjer se bo ulegla, zgradi mesto. Tako je Kadmos pri\xc5\xa1el v Beocijo. Ubil je zmaja in posejal njegove zobe. Iz njih so se rodili oboro\xc5\xbeeni vojaki, ki so se med seboj pobili. Pre\xc5\xbeivelo je le pet mo\xc5\xbe, ki so Kadmosu pomagali zgraditi mesto Tebe._NEWLINE_Po nekem izro\xc4\x8dilu sta Kadmos in njegova \xc5\xbeena Harmonija pred barbari pobegnila iz Epidavra na Peloponezu na obmo\xc4\x8dje, kjer so \xc5\xbeiveli ilirski Enhalejci, in zgradila novi Epidavrum (dana\xc5\xa1nji Cavtat).'